text: Як правіла, над стварэннем поўнага метра павінна працаваць вялікая каманда, але мы, на жаль, не маглі набраць такую групу. Таму над нашым праектам працавала не больш за 10 аніматараў, што неверагодна мала. Прычым адзін з нашых вядучых спецыялістаў — знакаміты мультыплікатар Валерый Казлоў, які пачынаў работу над распрацоўкай стужкі, пакінуў гэты свет на другой частцы. Яшчэ адзін наш масціты аніматар Вiталь Баброўскi па стане здароўя не змог працягваць работу над праектам, хтосьці ўвогуле змяніў месца працы, з’ехаў, а хтосьці зусім нядаўна далучыўся да нашай каманды, прыйшоў на кінастудыю пасля вучобы, у прыватнасці, два мае студэнты Яўген Іваноў і Таццяна Нагорская.
  Маёй жа правай рукой і галоўным мастаком-пастаноўшчыкам была Святлана Кавалеўская — аўтар усіх паднябессяў і дзівосных герояў. У працэсе работы мы разам адгледжвалі рэферэнсы, шукалі, абмяркоўвалі, думалі, чаму гэтыя персанажы павінны выглядаць так, а не інакш. Таму, канечне, у Святланы была вельмі вялікая нагрузка.